Primul transfer rezolvat de FCSB! Azi e așteptat la vizita medicală
FCSB ar fi rezolvat primul transfer pentru sezonul viitor, la scurt timp după ce a primit titlul de campioană.
FCSB ar fi bătut palma cu David Kiki (30 de ani), fundașul stânga care își încheie contractul cu Farul Constanța în această vară. Internaționalul din Benin ar urma să semneze cu noua campioană a României din postura de jucător liber.
David Kiki s-ar fi înțeles cu FCSB
Kiki ar urma să efectueze chiar astăzi vizita medicală, în ziua în care Farul primește vizita Universității Craiova, în penultima rundă din play-off, scrie Playsport. Potrivit sursei citate, David Kiki va încasa un salariu lunar de 15.000 de euro la FCSB.
David Kiki joacă în România din vara anului 2022, când a fost transferat de Farul, după ce se despărțise de bulgarii de la Arda Kardazhali. Anterior, beninezul a mai jucat în Franța, la Belfort, Niort, Brest sau Redstar, dar și la bulgarii de la Montana.
Kiki, campion al României cu Farul în sezonul trecut, a strâns 74 de meciuri sub comanda lui Gică Hagi, a marcat două goluriși a oferit două pase decisive.
- 34 de partide a strâns David Kiki la Farul în acest sezon. În play-off, Gică Hagi l-a folosit în doar trei partide până acum.
- La FCSB, David Kiki ar urma să fie o alternativă pentru Risto Radunovic. Fundașul stânga muntenegrean intră în ultimele 6 luni de contract, iar până acum nu a semnat prelungirea
Gigi Becali spunea că va cere aprobarea lui Gică Hagi pentru transferul lui Kiki
Gigi Becali vorbea despre posibilul transfer al lui David Kiki încă din februarie. Finanțatorul de la FCSB spunea că va cere aprobarea lui Gică Hagi înainte de a-i face vreo ofertă fundașului.
"Mi-a spus nu mai ştiu cine, acum două, trei luni, dacă-l vreau pe Kiki. Dacă-l vreau pe Kiki, vorbesc cu Hagi. Intră în ultimele şase luni. Nu-l vreau aşa niciodată de la Hagi, nu-i fac niciodată în viaţa mea lui Hagi aşa ceva.
Jucătorul îmi place, doar că niciodată nu fac aşa ceva. Cum fac? 'Bă, Gică, pot?', îl întreb. Şi la Louis Munteanu, dacă zice da, atunci îl iau, dar altfel nu fac. Cu Gică fac după înţelegere, nu după regulament", spunea Gigi Becali, în februarie.
Urmăriți SPORT.RO și pe Google News